DEĊIŻJONI TAL-KUMMISSJONI
ta’ l-1 ta’ Ġunju 2007
dwar l-iffissar ta’ allokazzjoni finanzjarja indikattiva, għas-sena ta’ kummerċ 2006/2007 u fir-rigward ta’ ċertu għadd ta’ ettari, għall-Bulgarija u r-Rumanija għar-ristrutturar u l-konverżjoni tal-vinji skond ir-Regolament tal-Kunsill (KE) Nru 1493/1999
(notifikata taħt id-dokument numru C(2007) 2272)
(It-test bil-Bulgaru u bir-Rumen biss huma awtentiċi)
(2007/381/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u b’mod partikolari l-Artikolu 14(1) tiegħu,
Billi:
(1)
Ir-regoli għar-ristrutturar u l-konverżjoni tal-vinji huma stipulati fir-Regolament (KE) Nru 1493/1999 u fir-Regolament tal-Kummissjoni (KE) Nru 1227/2000 tal-31 ta’ Mejju 2000 li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq fl-inbid f’dak li jirrigwarda l-potenzjal tal-produzzjoni (2).
(2)
Ir-regoli dettaljati dwar l-ippjanar finanzjarju u l-parteċipazzjoni fl-iffinanzjar ta’ l-iskema tar-ristrutturar u l-konverżjoni stipulati fir-Regolament (KE) Nru 1227/2000 jipprevedu li r-referenzi għal sena finanzjarja partikolari jirreferu għall-ħlasijiet li effettivament isiru mill-Istati Membru bejn is-16 ta’ Ottubru u l-15 ta’ Ottubru ta’ wara.
(3)
Il-Bulgarija u r-Rumanija saru membri ta’ l-Unjoni Ewropea fl-1 ta’ Jannar 2007 u jistgħu jibbenefikaw mis-sistema tar-ristrutturar u l-konverżjoni minn din id-data, meta jkunu ssodisfaw ukoll il-kundizzjoni li joħolqu inventarju tal-potenzjal tal-produzzjoni, kif ikkonfermat fid-Deċiżjoni tal-Kummissjoni 2007/223 (3) u 2007/234 (4).
(4)
B’konformità ma’ l-Artikolu 14(3) tar-Regolament (KE) Nru 1493/1999, l-allokazzjoni finanzjarja fost Stati Membri għandha tqis kif xieraq il-propozjon ta’ l-erja f’vinji Komunitarji fl-Istat Membru ikkonċernati.
(5)
Għall-finijiet ta’ implimentazzjoni ta’ l-Artikolu 14(4) tar-Regolament (KE) Nru 1493/1999, l-allokazzjonijiet finanzjarji għandhom isiru fir-rigward ta’ ċertu għadd ta’ ettari.
(6)
Għandu jitqies il-kumpens għat-telf ta’ dħul għal vitikulturisti matul il-perjodu meta l-vinja tkun għadha ma bdietx tipproduċi għeneb.
(7)
Skond l-Artikolu 14(2) tar-Regolament (KE) Nru 1493/1999, l-allokazzjoni inizjali tiġi adattata skond n-nefqa reali u abbażi tal-previżjonijiet riveduti tan-nefqa mressqa mill-Istati Membri, fejn jitqies l-għan ta’ l-iskema u soġġett għall-fondi disponibbli,
ADOTTAT DIN ID-DEĊIŻJONI:
Artikolu 1
L-allokazzjonijiet finanzjarji għall-Bulgarija u r-Rumanija, fir-rigward ta’ ċertu għadd ta’ ettari, għar-ristrutturar u l-konverżjoni tal-vinji skond ir-Regolament (KE) Nru 1493/1999 għas-sena ta’ kummerċ 2006/2007 għandhom ikunu kif stipulat fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lir-Repubblika tal-Bulgarija u lir-Rumanija.
Magħmul fi Brussell, 1 ta’ Ġunju 2007.